รัฐมนตรีว่าการกระทรวงเกษตรและสหกรณ์ ปล่อยขบวนรถบรรทุกน้ำเข้าช่วยเหลือประชาชนจังหวัดสุรินทร์ หลังขาดแคลนน้ำดิบผลิตประปา พร้อมเตรียมแผนระยะยาวเพิ่มความจุเก็บกักน้ำ
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ลงพื้นที่ตรวจติดตามสถานการณ์ภัยแล้ง ณ โครงการชลประทานสุรินทร์ (ห้วยเสนง) จังหวัดสุรินทร์ เพื่อตรวจเยี่ยมการดำเนินงานการแก้ไขปัญหาภัยแล้งในพื้นที่ภาคตะวันออกเฉียงเหนือตอนบน พร้อมปล่อยขบวนคาราวานเครื่องจักรกลและรถบรรทุกน้ำกว่า 60 คัน ที่ภาครัฐได้รับการสนับสนุนจากภาคเอกชนส่งเข้าไปช่วยเหลือประชาชนในพื้นที่จังหวัดสุรินทร์ สำหรับใช้ประโยชน์โดยเฉพาะอย่างยิ่งเพื่อการอุปโภคบริโภค        รัฐมนตรีว่าการกระทรวงเกษตรและสหกรณ์ กล่าวย้ำแนวทางแก้ปัญหาในพื้นที่อย่างเร่งด่วน ทั้งปัญหาน้ำที่มีไม่เพียงพอ การช่วยเหลือทางด้านผลผลิตทางการเกษตร และการสนับสนุนปัจจัยการผลิตในรอบเพาะปลูกถัดไป เพื่อให้เป็นไปอย่างทันเหตุการณ์ โดยการแก้ปัญหาในพื้นที่เบื้องต้นอย่างเร่งด่วน ได้กำชับกรมฝนหลวงและการบินเกษตรใช้โอกาสทำฝนเทียมช่วยเหลือบรรเทาภัยแล้งทุกครั้งที่สามารถทำได้  และในระยะยาวจะเพิ่มความจุเก็บกักน้ำให้ได้มากที่สุด ทั้งต่อยอดจากแหล่งน้ำเดิมที่มีและเพิ่มพื้นที่เก็บกักน้ำให้มากขึ้น        สำหรับปัจจุบันการเพาะปลูกข้าวในจังหวัดสุรินทร์มีความเสี่ยงเนื่องจากปริมาณฝนตกค่อนข้างน้อย ส่งผลให้ข้าวเหี่ยวเฉาไม่สมบูรณ์ คาดว่ามีพื้นที่เสียหายกว่า 438,000 ไร่ เกษตรกรได้รับผลกระทบร่วม 200,000 ครัวเรือน